«Louder Than Bombs» fra Cannes til Toronto
«Louder Than Bombs» er nemlig en av filmene som skal vises som en del av «Special Presentations»-programmet under den internasjonale filmfestivalen i Toronto. – Det betyr at vi får en utmerket plattform for å starte lanseringen av filmen i Nord-Amerika. Distribusjonsselskapet The Orchard starter kampanjen i Toronto og lanserer filmen til våren, sier produsent Thomas Robsahm i Motlys til VG. «Special Presentations» rommer 34 filmtitler fra hele verden, og er samme seksjon som i fjor viste Liv Ullmanns «Frøken Julie», «Hodejegerne» i 2011 og «Kon-Tiki» i 2012. På årets liste har Joachim Trier selskap av andre regissørnavn som Jason Bateman, Tim Godsall, Michael Moore og Jacques Audiard. Sistnevnte var i likhet med Trier med i konkurransen om den anerkjente Gullpalmen under årets filmfestival i Cannes, og stakk til slutt av med seieren for den samfunnskritiske dramafilmen «Dheepan».Thomas Robsahm forteller at «Louder Than Bombs» er solgt til over 90 land, og at det nylig også ble gjort en avtale for Japan. – Siden filmen allerede er solgt så å si alle steder det er mulig å selge en film, så er det nå først og fremst viktig å få en god «buzz» før den skal opp i USA og Canada, sier Robsahm om forventningene foran den canadiske filmfestivalen. Foreløpig er ingen av skuespillerne i «Louder Than Bombs» bekreftet til Toronto, men produsenten regner med at to eller tre av skuespillerne vil være til stede under filmfestivalen i september. På rollelisten står blant annet Gabriel Byrne, Isabelle Huppert, Jesse Eisenberg, Devin Druid, Amy Ryan, David Strathairn, Rachel Brosnahan.Joachim Trier står for regien i «Louder Than Bombs», i tillegg til å ha skrevet manus sammen med Eskil Vogt, som har vært hans faste medforfatter siden 2002. Trier har tidligere vist to filmer under filmfestivalen i Toronto: «Reprise» fra 2006 og «Oslo 31. august» fra 2011. Handlingen i «Louder Than Bombs» er satt til New York, og kretser rundt en enkemann og hans to sønner, som jobber med å bearbeide tapet av kona og moren, som var krigsfotograf. «Louder Than Bombs» ble både hyllet og slaktet da den ble vist for de kresne filmkritikerne under filmfestivalen i Cannes i mai i år. The Guardian omtalte filmen som en «langdryg euroamerikansk pudding», mens Varietys internasjonale hovedkritiker mente at «Louder Than Bombs» er «en film som både er elegant og kald på overflaten, men som belønner kunstfilmpublikum som er villig til å gå dypere». Les VGs anmeldelse her. «Louder Than Bombs» har norgespremiere 2. oktober.
I september blir Joachim Triers film en del av en eksklusiv norsk klubb.